b'\n_START_ARTICLE_\nNiihau\n_START_PARAGRAPH_\nNiihau \xe2\x80\x93 a\xc5\xa1tuntoji pagal plot\xc4\x85 ir ma\xc5\xbeiausia apgyvendinta Havaj\xc5\xb3 salyno sala. Nuo artimiausios, Kauai, salos j\xc4\x85 skiria 28 km plo\xc4\x8dio Kaulahaki s\xc4\x85siauris, o u\xc5\xbe vieno kilometro \xc4\xaf \xc5\xa1iaur\xc4\x99 i\xc5\xa1kilusi nedidel\xc4\x97 Lehua salel\xc4\x97. Saloje telk\xc5\xa1o vienintelis gamtin\xc4\x97s kilm\xc4\x97s Havaj\xc5\xb3 e\xc5\xbeeras Halulu._NEWLINE_Niihau yra vienintel\xc4\x97 Havaj\xc5\xb3 salyno sala, kurioje havajie\xc4\x8di\xc5\xb3 kalba yra pagrindin\xc4\x97, o angl\xc5\xb3 kalba traktuojama kaip u\xc5\xbesienio kalba.\n_START_SECTION_\nIstorija\n_START_PARAGRAPH_\nIki XVIII a. pabaigos sal\xc4\x85 vald\xc4\x97 du konkuruojantys klanai, kol po m\xc5\xab\xc5\xa1i\xc5\xb3 \xc4\xafsitvirtino vadas Kaeo. 1795 m. karalius Kamehameha, suvienij\xc4\x99s Havajus, m\xc4\x97gino u\xc5\xbekariauti sal\xc4\x85, bet antpuoliai buvo nes\xc4\x97kmingi, kol galop 1812 m. puolimui buvo suruo\xc5\xa1tas didelis laivynas, ir vadas Kaumualii nutar\xc4\x97 nusileisti, kad b\xc5\xabt\xc5\xb3 i\xc5\xa1vengta dideli\xc5\xb3 skerdyni\xc5\xb3. Po Kamehamehos mirties 1819 m. Niihau m\xc4\x97gino atgauti nepriklausomyb\xc4\x99, ta\xc4\x8diau Kamehamehos na\xc5\xa1l\xc4\x97 Kaahumanu pagrob\xc4\x97 Kaumualii ir prievarta j\xc4\xaf apsived\xc4\x97._NEWLINE_1864 m. sal\xc4\x85 i\xc5\xa1 Kamehamehos u\xc5\xbe 10 000 USD \xc4\xafsigijo Elizabet Sinkler (Elizabeth Sinclair, v\xc4\x97liau Sinclair-Robinson). 1915 m. Obris Robinsonas (Aubrey Robinson) u\xc5\xbedraud\xc4\x97 lankytis saloje be leidimo. Sala iki \xc5\xa1iol i\xc5\xa1 esm\xc4\x97s yra u\xc5\xbedara, \xc4\xaf j\xc4\x85 \xc4\xafleid\xc5\xbeiami tik salos savinink\xc5\xb3 giminai\xc4\x8diai, JAV karinio j\xc5\xabr\xc5\xb3 laivyno atstovai (bet nuolatinio personalo n\xc4\x97ra), valstyb\xc4\x97s tarnautojai ir kviestiniai sve\xc4\x8diai. Turist\xc5\xb3 lankymasis ribojamas.\n_START_SECTION_\nGeografija\n_START_PARAGRAPH_\nNiihau sala i\xc5\xa1t\xc4\xafsusi i\xc5\xa1 pietvakari\xc5\xb3 \xc4\xaf \xc5\xa1iaur\xc4\x97s rytus, 30 km ilgio. J\xc4\x85 sudaro lava, i\xc5\xa1siliejusi i\xc5\xa1 \xc5\xa1onin\xc4\x97s ugnikalnio, suformavusio Kaui sal\xc4\x85, angos. Manoma, kad salos am\xc5\xbeius ~4,9 mln. met\xc5\xb3 (Kauai 5,1 mln. m.)._NEWLINE_Sala palyginti sausa, nes Kauai u\xc5\xbestoja keli\xc4\x85 lietaus debesims, o nedidelis Niihau auk\xc5\xa1tis yra nepakankamas, kad sudaryt\xc5\xb3 kli\xc5\xabtis debesims (pana\xc5\xa1i meteorologin\xc4\x97 situacija ir Kahoolav\xc4\x97s saloje, kuri\xc4\x85 \xe2\x80\x9eu\xc5\xbestoja\xe2\x80\x9c Maui sala). \xc4\x8cia pasitaiko ilgalaiki\xc5\xb3 sausr\xc5\xb3, pirm\xc4\x85j\xc4\x85 i\xc5\xa1 j\xc5\xb3 u\xc5\xbefiksavo jau kapitonas D\xc5\xbeeimsas Kukas 1792 m. Dideli\xc5\xb3 sausr\xc5\xb3 metu Niihau gyventojai keldavosi \xc4\xaf Kauai, kartu gabendamiesi ir gyvulius.\n_START_SECTION_\nEkonomika\n_START_PARAGRAPH_\nNiihau papl\xc5\xabdimiuose renkamos pupu kriaukl\xc4\x97s, i\xc5\xa1 j\xc5\xb3 gaminami juvelyriniai dirbiniai. Kitos ekonomin\xc4\x97s veiklos r\xc5\xab\xc5\xa1ys \xe2\x80\x93 \xc5\xbevejyba, avininkyst\xc4\x97, med\xc5\xbeio anglies degimas ir bitininkyst\xc4\x97. Iki 1999 m. veikusi galvij\xc5\xb3 ran\xc4\x8da u\xc5\xbedaryta kaip nuostolinga.\n_START_SECTION_\nGyventojai\n_START_PARAGRAPH_\nDauguma salos gyventoj\xc5\xb3, kalban\xc4\x8di\xc5\xb3 havajie\xc4\x8di\xc5\xb3 kalba, gyvena Puuvai gyvenviet\xc4\x97je. Niihau yra vienintel\xc4\x97 Havaj\xc5\xb3 sala, kurioje havajie\xc4\x8di\xc5\xb3 kalba yra vyraujanti.'